Tadbirkorlik faoliyatini himoya qilish tizimini tubdan takomillashtirish va prokuratura organlari faoliyatini optimallashtirish chora-tadbirlari to‘g‘risidagi Prezident farmoni qabul qilindi. Hujjat bilan Bosh prokuratura huzuridagi Agrosanoat majmui va oziq-ovqat xavfsizligi ta’minlanishi ustidan nazorat qilish inspeksiyasi Vazirlar Mahkamasi huzuridagi Agrosanoat majmui ustidan nazorat qilish inspeksiyasi etib qayta tashkil etildi. Qayd etilishicha, prokuratura organlarining qisqartirilayotgan 1 198 ta shtat birliklaridan: 87 tasi – Tadbirkorlarning huquqlarini himoya qilish bo‘yicha vakil devoniga; 470 tasi – O‘zbekiston Respublikasi Davlat soliq qo‘mitasi bo‘linmalariga yo‘naltiriladi. Bundan oldin, O‘zbekiston prokuratura organlari tizimida qator lavozimlar va boshqarmalar tugatilgani xabar berilgandi.